L-Assisted Reproductive Technology Prioritisation Committee (ART) rċieva 225 applikazzjoni minn koppji għas-servizz ta’ IVF fl-Isptar Mater Dei. Fl-ewwel eżerċizzju li sar f’Novembru tas-sena li għaddiet, dan il-kumitat għażel l-ewwel 53 koppja. Mistoqsi mid-deputat Claudio Grech x’kienet ir-raġuni li għaliha ma ntgħażlitx kull koppja, il-Ministru Mizzi wieġeb li l-koppji li ġew identifikati mill-Assisted Reproductive Technology (ART) Prioritisation Committee li ma kinux eliġibbli fuq is-sistema tal-Gvern ma kinux jaqgħu fil-kriterji stabbiliti. Il-Ministru sostna li l-protokol maħruġ mill-Awtorità (l-Embryo Protection Authority) jistipula biċ-ċar il-kriterji tal-IVF li għandhom ikunu applikati. Spjega li l-kriterja ta’ elegibilità tal-NHS tinkludi wkoll li s-servizz tal-IVF huwa offrut biss lil ġenituri prospettivi li ma jistax ikollhom wild b’mod bijoloġiku u għal ommijiet prospettivi ta’ bejn il- 25 u 42 sena.